title: Regulamentul de punere în aplicare (UE) 2020/532 al Comisiei din 16 aprilie 2020 de derogare, pentru anul 2020, de la Regulamentele de punere în aplicare (UE) nr. 809/2014, (UE) nr. 180/2014, (UE) nr. 181/2014, (UE) 2017/892, (UE) 2016/1150, (UE) 2018/274, (UE) 2017/39, (UE) 2015/1368 și (UE) 2016/1240 în ceea ce privește anumite controale administrative și la fața locului aplicabile în cadrul politicii agricole comune

text:
                  17.4.2020

                  RO

                  Jurnalul Oficial al Uniunii Europene

                  L 119/3

         REGULAMENTUL DE PUNERE ÎN APLICARE (UE) 2020/532 AL COMISIEI
         din 16 aprilie 2020
         de derogare, pentru anul 2020, de la Regulamentele de punere în aplicare (UE) nr. 809/2014, (UE) nr. 180/2014, (UE) nr. 181/2014, (UE) 2017/892, (UE) 2016/1150, (UE) 2018/274, (UE) 2017/39, (UE) 2015/1368 și (UE) 2016/1240 în ceea ce privește anumite controale administrative și la fața locului aplicabile în cadrul politicii agricole comune
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 62 alineatul (2),
         având în vedere Regulamentul (UE) nr. 228/2013 al Parlamentului European și al Consiliului din 13 martie 2013 privind măsurile specifice din domeniul agriculturii în favoarea regiunilor ultraperiferice ale Uniunii și de abrogare a Regulamentului (CE) nr. 247/2006 al Consiliului (2), în special articolul 8 și articolul 18 alineatul (1) al doilea paragraf,
         având în vedere Regulamentul (UE) nr. 229/2013 al Parlamentului European și al Consiliului din 13 martie 2013 privind măsurile specifice din domeniul agriculturii în favoarea insulelor mici din Marea Egee și de abrogare a Regulamentului (CE) nr. 1405/2006 al Consiliului (3), în special articolul 7, articolul 11 alineatul (3) și articolul 14 alineatul (1) al doilea paragraf,
         întrucât:

                     (1)

                     Din cauza actualei pandemii de COVID-19 și a amplelor restricții de circulație instituite în statele membre, au apărut dificultăți administrative excepționale în toate statele membre în ceea ce privește planificarea și efectuarea la timp a numărului necesar de controale la fața locului. Dificultățile respective riscă să întârzie realizarea controalelor și efectuarea plății ajutoarelor aferentă. Totodată, fermierii sunt vulnerabili la perturbările economice provocate de pandemie și se confruntă cu dificultăți financiare și cu probleme de flux de numerar.

                     (2)

                     Date fiind aceste circumstanțe fără precedent, este necesară atenuarea dificultăților respective, prin acordarea de derogări de la diferitele regulamente de punere în aplicare din domeniul politicii agricole comune aplicabile în ceea ce privește anumite controale administrative și la fața locului.

                     (3)

                     Regulamentul de punere în aplicare (UE) nr. 809/2014 al Comisiei (4) prevede, printre altele, norme referitoare la termenele-limită pentru notificarea datelor de control și a statisticilor de control corespunzătoare anului calendaristic anterior, la calendarul controalelor la fața locului, la ratele anumitor controale la fața locului din cadrul sistemului integrat, inclusiv în cazul altor scheme de ajutoare pe suprafață decât plata pentru practicile agricole benefice pentru climă și mediu, la rata controalelor pentru plata pentru înverzire, la rata controalelor pentru măsurile de dezvoltare rurală, la rata controalelor pentru schemele de ajutoare pentru animale și la creșterea sau reducerea ratei controalelor în cazul anumitor scheme. În plus, Regulamentul de punere în aplicare (UE) nr. 809/2014 conține norme referitoare la controalele la fața locului privind criteriile de eligibilitate, angajamentele și alte obligații legate de cererile de ajutor pentru animale și de cererile de plată din cadrul măsurilor de sprijin legate de animale, la ratele controalelor pentru măsurile de dezvoltare rurală altele decât cele pe suprafață și pentru animale și ratele minime ale controalelor legate de ecocondiționalitate.

                     (4)

                     În conformitate cu articolul 9 din Regulamentul de punere în aplicare (UE) nr. 809/2014, statele membre notifică Comisiei, până la data de 15 iulie a fiecărui an, datele de control și statisticile de control corespunzătoare anului calendaristic anterior, pentru toate schemele de plăți directe, măsurile de dezvoltare rurală și asistența tehnică și schemele de sprijin din sectorul vitivinicol, modificările ulterioare față de raportul cu privire la opțiunile alese pentru controlul privind respectarea cerințelor în materie de ecocondiționalitate și la organismele de control competente responsabile cu controalele privind respectarea cerințelor și standardelor în materie de ecocondiționalitate, precum și raportul cu privire la măsurile luate pentru gestionarea și controlul sprijinului cuplat facultativ corespunzător anului calendaristic anterior. Dată fiind situația actuală, este necesară amânarea termenului-limită din acest an până la 15 septembrie 2020.

                     (5)

                     În conformitate cu articolul 24 alineatul (4) din Regulamentul de punere în aplicare (UE) nr. 809/2014, autoritatea competentă efectuează inspecții fizice pe teren ori de câte ori fotointerpretarea imaginilor prin satelit sau aeriene nu oferă rezultate concludente cu privire la îndeplinirea criteriilor de eligibilitate sau la dimensiunea corectă a suprafeței care face obiectul controalelor administrative sau la fața locului. Date fiind circumstanțele actuale fără precedent, este adecvat să se încurajeze efectuarea controalelor cu ajutorul teledetecției și utilizarea unor noi tehnologii, de exemplu a sistemelor de aeronave fără pilot la bord, a fotografiilor cu etichetare geografică, a receptoarelor sistemului global de navigație prin satelit (GNSS) combinate cu Serviciul european geostaționar mixt de navigare (EGNOS) și Galileo, a datelor obținute de sateliții Sentinel ai programului Copernicus și a altor documente justificative relevante care să fie utilizate în scopul verificării îndeplinirii criteriilor de eligibilitate, a angajamentelor sau a altor obligații din cadrul schemei de ajutoare sau al măsurii de sprijin în cauză, precum și a cerințelor și standardelor relevante pentru ecocondiționalitate.

                     (6)

                     Îndeplinirea mai multor obligații prevăzute în temeiul Regulamentului (UE) nr. 1306/2013 în legătură cu ecocondiționalitatea și în temeiul Regulamentului (UE) nr. 1307/2013 al Parlamentului European și al Consiliului (5) în legătură cu înverzirea se bazează pe calendare specifice și diferențiate și, prin urmare, impune efectuarea unor controale la fața locului încadrate în calendarele respective. Din cauza măsurilor instituite de statele membre în 2020 pentru combaterea actualei pandemii de COVID-19, nu este fezabilă efectuarea cu acuratețe a controalelor la fața locului necesare pentru verificarea îndeplinirii obligațiilor respective până la termenul-limită corespunzător. Așadar, în privința anumitor controale care trebuie efectuate în 2020, este necesar să se acorde derogări de la articolele 30-33a și de la articolul 68 alineatul (1) din Regulamentul de punere în aplicare (UE) nr. 809/2014 și să se reducă rata minimă a controalelor la fața locului, în comparație cu ratele normale ale controalelor privind îndeplinirea obligațiilor legate de înverzire și, respectiv, de ecocondiționalitate. Având în vedere natura obligațiilor și proporționalitatea eforturilor în materie de control în contextul pandemiei, populația de control ar trebui limitată în conformitate cu obligațiile aplicabile beneficiarilor și cu utilizarea relevantă a terenurilor.

                     (7)

                     Articolul 42 alineatul (1) din Regulamentul de punere în aplicare (UE) nr. 809/2014 conține norme referitoare la controalele la fața locului prin care se verifică dacă sunt îndeplinite toate criteriile de eligibilitate, angajamentele și celelalte obligații, fiind vizate toate animalele pentru care au fost depuse cereri de ajutor sau de plată în cadrul schemelor de ajutoare pentru animale sau al măsurilor de sprijin legate de animale care trebuie controlate. Având în vedere situația actuală, este necesar să se prevadă că, dacă nu sunt în măsură să efectueze controalele la fața locului prevăzute în dispoziția respectivă, statele membre pot decide să efectueze controalele respective aferente anului de cerere 2020 în orice moment al anului, cu condiția ca respectivele controale să permită verificarea îndeplinirii criteriilor de eligibilitate.

                     (8)

                     În ceea ce privește măsurile de dezvoltare rurală altele decât cele pe suprafață și pentru animale, articolul 48 alineatul (5) din Regulamentul de punere în aplicare (UE) nr. 809/2014 prevede că controalele administrative privind operațiunile de investiții trebuie să includă cel puțin o vizită la locul de desfășurare a operațiunii pentru care se acordă sprijin sau la locul investiției, pentru a se verifica realizarea investiției. Date fiind circumstanțele actuale, este necesar să se prevadă că, dacă nu sunt în măsură să efectueze nicio vizită înaintea acordării plăților finale, statele membre pot decide să înlocuiască vizitele respective cu orice documente justificative relevante, atât timp cât se aplică măsurile instituite pentru combaterea pandemiei de COVID-19.

                     (9)

                     Articolul 50 alineatul (1), articolul 60 alineatul (2) și articolul 52 alineatul (2) din Regulamentul de punere în aplicare (UE) nr. 809/2014 conțin norme privind controalele la fața locului și controalele ex post referitoare la măsurile de dezvoltare rurală altele decât cele pe suprafață și pentru animale. Date fiind circumstanțele actuale, statele membre trebuie să aibă libertatea de a reduce numărul controalelor respective sau de a înlocui controalele la fața locului cu documente justificative relevante.

                     (10)

                     Normele referitoare la izolare decise în anumite state membre în scopul protejării sănătății publice au prevăzut ample restricții de circulație, împiedicând, astfel, realizarea efectivă a controalelor la fața locului în cazurile în care inspectorii au făcut obiectul unor constrângeri care au făcut imposibilă vizitarea beneficiarilor sau călătoria fizică la ferme. Date fiind aceste circumstanțe fără precedent, trebuie să se accepte, în mod excepțional, că în statele membre respective a fost înregistrată o rată mai redusă a controalelor în ceea ce privește anul 2019. Pentru a se asigura transparența și tratamentul egal, acceptarea ratei mai reduse a controalelor pentru anul de cerere 2019 și, în cazul măsurilor de dezvoltare rurală altele decât cele pe suprafață și pentru animale, pentru anul calendaristic 2019 trebuie să fie limitată la cazurile în care au fost instituite restricții de circulație la scară largă, în special cu o dată clară la care a început să se aplice izolarea, fiind împiedicată finalizarea controalelor relevante.

                     (11)

                     Derogările de la Regulamentul de punere în aplicare (UE) nr. 809/2014 prevăzute în prezentul regulament ar trebui să permită statelor membre să evite întârzierile în ceea ce privește măsurile de control și prelucrarea cererilor de plată, evitând, în consecință, întârzierile în ceea ce privește efectuarea plăților către beneficiari pentru anul 2020. Statele membre care aplică derogările în cauză trebuie să depună eforturi pentru a utiliza surse alternative de dovezi, care pot include controale documentare, noi tehnologii sau dovezi fiabile furnizate de beneficiar, în scopul de a înlocui informațiile obținute în mod normal în cadrul controalelor care ar fi fost efectuate în condiții normale. Este însă imperativ ca derogările respective să nu pericliteze buna gestiune financiară și îndeplinirea cerinței referitoare la un nivel de asigurare suficient. În consecință, statelor membre care recurg la derogările în cauză le revine răspunderea de a lua toate măsurile necesare pentru a se asigura că se evită plățile în exces și că se inițiază recuperarea sumelor plătite necuvenit. În plus, recurgerea la aceste derogări trebuie să fie inclusă în declarația de gestiune menționată la articolul 7 alineatul (3) primul paragraf litera (b) din Regulamentul (UE) nr. 1306/2013 pentru exercițiile financiare 2020 și 2021.

                     (12)

                     Regulamentele de punere în aplicare (UE) nr. 180/2014 (6) și (UE) nr. 181/2014 (7) ale Comisiei prevăd rate ale controalelor pentru controalele referitoare la măsurile specifice din domeniul agriculturii în favoarea regiunilor ultraperiferice ale Uniunii și în favoarea insulelor mici din Marea Egee. Din cauza măsurilor instituite pentru combaterea pandemiei de COVID-19, care au, de asemenea, un impact negativ asupra regiunilor ultraperiferice ale Uniunii și asupra insulelor mici din Marea Egee, este necesară acordarea unor derogări de la regulamentele menționate, prin adaptarea ratelor controalelor în cazul controalelor la fața locului pentru anul 2020.

                     (13)

                     Articolul 27 alineatul (2) din Regulamentul de punere în aplicare (UE) 2017/892 al Comisiei (8) stabilește pentru controalele anuale la fața locului un eșantion care reprezintă cel puțin 30 % din totalul ajutoarelor solicitate și prevede că fiecare organizație de producători sau asociație de organizații de producători care implementează un program operațional trebuie vizitată cel puțin o dată la 3 ani. Articolul 27 alineatul (7) din regulamentul menționat prevede că acțiunile realizate privind exploatațiile individuale ale membrilor organizațiilor de producători cuprinse în eșantionul menționat la articolul 27 alineatul (2) din același regulament fac obiectul cel puțin al unei vizite pentru verificarea realizării lor. Din cauza măsurilor instituite pentru combaterea pandemiei de COVID-19, există riscul ca statele membre să nu poată îndeplini aceste cerințe și, prin urmare, trebuie să se permită ca statele membre să realizeze un procentaj mai redus din controalele respective în anul 2020 și ca statele membre să nu îndeplinească în 2020 cerințele referitoare la frecvența vizitelor la organizațiile de producători.

                     (14)

                     Articolul 29 alineatul (2) din Regulamentul de punere în aplicare (UE) 2017/892 prevede că controalele de nivelul unu privind operațiunile de retragere vizează 100 % din cantitatea de produse retrase de pe piață, cu excepția produselor destinate distribuirii gratuite, în cazul cărora, în temeiul articolului 29 alineatul (3) din regulamentul menționat, statele membre pot controla un procentaj mai redus, dar nu mai mic de 10 % din cantitățile în cauză în cursul anului de comercializare, în cazul unei anumite organizații de producători. Din cauza măsurilor instituite pentru combaterea pandemiei de COVID-19, există riscul ca statele membre să nu poată îndeplini această cerință și trebuie să se permită ca, în anul 2020, statele membre să controleze un procentaj mai redus, dar nu mai mic de 10 %, din cantitățile în cauză în cursul anului de comercializare, în cazul unei anumite organizații de producători, inclusiv în privința tuturor celorlalte produse retrase, indiferent de destinația prevăzută a acestora.

                     (15)

                     Articolul 30 alineatul (3) din Regulamentul de punere în aplicare (UE) 2017/892 prevede că fiecare control trebuie să includă un eșantion care reprezintă cel puțin 5 % din cantitățile retrase de organizația de producători în cursul anului de comercializare. Din cauza măsurilor instituite pentru combaterea pandemiei de COVID-19, există riscul ca statele membre să nu poată îndeplini această cerință și trebuie să se permită ca, în anul 2020, statele membre să utilizeze eșantioane reprezentând cel puțin 3 % din cantitățile retrase de organizația de producători în cursul anului de comercializare 2019.

                     (16)

                     Din cauza crizei provocate de pandemia de COVID-19, statelor membre le va fi practic imposibil să efectueze în 2020 controale la fața locului sistematice și bazate pe eșantioane asupra operațiunilor pentru care se acordă sprijin în temeiul articolelor 45-52 din Regulamentul (UE) nr. 1308/2013 al Parlamentului European și al Consiliului (9). Prin urmare, trebuie introdusă o derogare de la articolul 32 alineatul (1) și de la articolul 42 alineatul (3) din Regulamentul de punere în aplicare (UE) 2016/1150 al Comisiei (10) în ceea ce privește exercițiul financiar 2019-2020, pentru a se permite statelor membre să instituie controale care să fie echivalente cu controalele sistematice la fața locului, utilizând, de exemplu, fotografii datate, rapoarte datate bazate pe supravegherea cu ajutorul dronelor, controale administrative sau videoconferințe cu beneficiarii, și care să garanteze respectarea, înaintea efectuării plăților, a normelor din legislația referitoare la programele de sprijin în sectorul vitivinicol. Această derogare trebuie să se aplice indiferent dacă statele membre au instituit sau nu măsuri pentru combaterea pandemiei de COVID-19.

                     (17)

                     Din același motiv, statelor membre le va fi, de asemenea, practic imposibil să efectueze, în ceea ce privește exercițiul financiar 2019-2020, până la termenul-limită prevăzut la articolul 43 alineatul (3) din Regulamentul de punere în aplicare (UE) 2016/1150, controale la fața locului sistematice asupra operațiunilor de recoltare înainte de coacere pentru care se acordă sprijin în temeiul articolului 47 din Regulamentul (UE) nr. 1308/2013. Așadar, trebuie introdusă o derogare prin care finalizarea controalelor să fie amânată până la 15 septembrie 2020.

                     (18)

                     Articolul 27 alineatul (3) din Regulamentul de punere în aplicare (UE) 2018/274 al Comisiei (11) stabilește numărul eșantioanelor de struguri proaspeți de prelevat din plantațiile viticole în perioada în care se recoltează parcela respectivă pentru crearea băncii analitice de date izotopice menționată la articolul 39 din Regulamentul delegat (UE) 2018/273 al Comisiei (12). În cazurile în care criza provocată de pandemia de COVID-19 nu permite statelor membre să efectueze astfel de controale, statele membre trebuie să poată aplica o derogare de la numărul minim de eșantioane, indiferent dacă au instituit sau nu măsuri de combatere a pandemiei de COVID-19.

                     (19)

                     Articolul 31 alineatul (2) litera (b) din Regulamentul de punere în aplicare (UE) 2018/274 prevede că statele membre trebuie să efectueze controale anuale la fața locului care vizează cel puțin 5 % din numărul total al producătorilor vitivinicoli identificați în registrul plantațiilor viticole. În cazurile în care criza provocată de pandemia de COVID-19 împiedică, pentru o perioadă de timp îndelungată, efectuarea controalelor respective în mai multe state membre producătoare de vin, acest procentaj trebuie redus pentru anul 2020. Această derogare trebuie să se aplice indiferent dacă statele membre au instituit sau nu măsuri pentru combaterea pandemiei de COVID-19. Din același motiv, trebuie să se permită statelor membre să suspende temporar, în anul 2020, controalele sistematice la fața locului prevăzute la articolul 31 alineatul (2) litera (c) din regulamentul menționat care trebuie efectuate pentru suprafețele cultivate cu viță-de-vie care nu sunt incluse în dosarul producătorului vitivinicol.

                     (20)

                     Articolul 10 din Regulamentul de punere în aplicare (UE) 2017/39 al Comisiei (13) prevede amploarea, conținutul, calendarul și raportarea controalelor la fața locului efectuate de statele membre în cadrul schemei menționate la articolul 23 din Regulamentul (UE) nr. 1308/2013 („programul pentru școli”). Este posibil ca măsurile luate de statele membre pentru combaterea pandemiei de COVID-19 să fi împiedicat respectarea de către statele membre, până la termenul-limită prevăzut la articolul 10 alineatul (2) din Regulamentul de punere în aplicare (UE) 2017/39, a cerințelor prevăzute la articolul 10 alineatul (3) din regulamentul menționat, referitoare la numărul controalelor la fața locului în ceea ce privește anul școlar 2018/2019. Așadar, este necesar să se acorde flexibilitate statelor membre prin prelungirea perioadei de efectuare a respectivelor controale la fața locului în ceea ce privește anul școlar 2018/2019.

                     (21)

                     În ceea ce privește ajutoarele din sectorul apicol, Regulamentul de punere în aplicare (UE) 2015/1368 al Comisiei (14) conține norme privind monitorizarea și controalele referitoare la punerea corectă în aplicare a măsurilor incluse în programele apicole naționale, la cuantumul cheltuielilor suportate efectiv și la corectitudinea numărului de stupi declarat de apicultori. În conformitate cu articolul 8 alineatul (3) din regulamentul menționat, statele membre se asigură că cel puțin 5 % din solicitanții de ajutor din cadrul programelor apicole sunt supuși controalelor la fața locului. Măsurile luate pentru combaterea pandemiei de COVID-19 ar putea îngreuna efectuarea numărului de controale la fața locului necesar pentru atingerea pragului respectiv. Prin urmare, este necesar să se prevadă o flexibilitate care să le permită statelor membre să aplice o derogare de la cerința respectivă. Totuși, derogarea respectivă nu trebuie să ducă la o creștere a riscului de efectuare a unor plăți necuvenite. Așadar, o eventuală reducere a numărului controalelor la fața locului trebuie compensată pe cât posibil prin controale alternative.

                     (22)

                     În prezent, agențiile de plăți din statele membre efectuează controale referitoare la produsele depozitate în temeiul Regulamentului de punere în aplicare (UE) 2019/1882 al Comisiei (15). Măsurile luate pentru combaterea pandemiei de COVID-19 pot împiedica îndeplinirea cerințelor privind controalele la fața locului referitoare la intervenția publică și la ajutorul pentru depozitarea privată în temeiul articolului 60 din Regulamentul de punere în aplicare (UE) 2016/1240 al Comisiei (16). Este necesar să se acorde flexibilitate statelor membre prin prelungirea perioadei de efectuare a controalelor respective sau prin înlocuirea lor cu utilizarea altor dovezi relevante. Așadar, este necesar să se acorde derogări de la anumite dispoziții din Regulamentul de punere în aplicare (UE) 2016/1240 în ceea ce privește produsele depozitate în temeiul Regulamentului de punere în aplicare (UE) 2019/1882.

                     (23)

                     Comitetul pentru fondurile agricole, Comitetul privind plățile directe, Comitetul privind dezvoltarea rurală și Comitetul pentru organizarea comună a piețelor agricole nu au emis niciun aviz în termenul stabilit de președinte,

               ADOPTĂ PREZENTUL REGULAMENT:
         CAPITOLUL I

            DEROGĂRI DE LA REGULAMENTUL DE PUNERE ÎN APLICARE (UE) NR. 809/2014

            Articolul 1
            Prin derogare de la articolul 9 alineatele (1), (2) și (3) din Regulamentul de punere în aplicare (UE) nr. 809/2014, pentru anul 2020, statele membre notifică Comisiei, până la 15 septembrie 2020, datele de control și statisticile de control corespunzătoare anului calendaristic anterior, modificările ulterioare față de raportul cu privire la opțiunile alese pentru controlul privind respectarea cerințelor în materie de ecocondiționalitate și la organismele de control competente responsabile cu controalele privind respectarea cerințelor și standardelor în materie de ecocondiționalitate, precum și raportul cu privire la măsurile luate pentru gestionarea și controlul sprijinului cuplat facultativ corespunzător anului calendaristic anterior, și anume 2019.

            Articolul 2
            Prin derogare de la articolul 24 alineatul (4) din Regulamentul de punere în aplicare (UE) nr. 809/2014, date fiind măsurile luate pentru combaterea pandemiei de COVID-19, în ceea ce privește controalele care trebuie efectuate pentru anul de cerere 2020 în legătură cu schemele de ajutoare pe suprafață, statele membre pot decide să renunțe complet la inspecțiile fizice care ar fi trebuit efectuate în conformitate cu regulamentul menționat, în special la vizitele pe teren și la controalele la fața locului, înlocuindu-le cu utilizarea fotointerpretării ortoimaginilor prin satelit sau aeriene ori a altor probe relevante, inclusiv a dovezilor furnizate de beneficiar la solicitarea autorității competente, de exemplu a fotografiilor cu etichetare geografică, care ar permite formularea, într-un mod considerat satisfăcător de către autoritatea competentă, a unor concluzii definitive.

            Articolul 3
            Prin derogare de la articolul 26 alineatul (4) din Regulamentul de punere în aplicare (UE) nr. 809/2014, dacă, din cauza măsurilor luate pentru combaterea pandemiei de COVID-19, statele membre nu sunt în măsură să efectueze controale la fața locului aferente măsurilor din cadrul sistemului integrat de administrare și control pentru a asigura verificarea eficace a îndeplinirii anumitor criterii de eligibilitate, angajamente și alte obligații, verificare ce se poate efectua doar într-o perioadă specifică, statele membre pot decide să efectueze controalele respective pentru anul de cerere 2020 cu ajutorul unor noi tehnologii, inclusiv cu ajutorul fotografiilor cu etichetare geografică sau al altor probe relevante, în completarea posibilității de a utiliza teledetecția.

            Articolul 4

               (1)   Prin derogare de la articolele 30-33 din Regulamentul de punere în aplicare (UE) nr. 809/2014, dacă, din cauza măsurilor luate pentru combaterea pandemiei de COVID-19, statele membre nu sunt în măsură să efectueze controalele la fața locului în conformitate cu normele prevăzute la articolele menționate, statele membre pot decide să organizeze controalele respective pentru anul de cerere 2020 în conformitate cu normele prevăzute la alineatele (2) și (3) din prezentul articol.

               (2)   Eșantioanele de control pentru controalele la fața locului pentru anul de cerere 2020 cuprind cel puțin:

                           (a)

                           3 % din totalul beneficiarilor care depun cereri în cadrul schemei de plată de bază sau al schemei de plată unică pe suprafață;

                           (b)

                           3 % din totalul beneficiarilor care depun cereri pentru plata redistributivă;

                           (c)

                           3 % din totalul beneficiarilor care depun cereri pentru plata pentru zonele cu constrângeri naturale;

                           (d)

                           3 % din totalul beneficiarilor care depun cereri pentru plata pentru tinerii fermieri;

                           (e)

                           3 % din totalul beneficiarilor care depun cereri pentru plățile pe suprafață din cadrul sprijinului cuplat facultativ;

                           (f)

                           3 % din totalul beneficiarilor care depun cereri pentru plata din cadrul schemei pentru micii fermieri;

                           (g)

                           10 % din suprafețele declarate pentru producția de cânepă;

                           (h)

                           3 % din totalul beneficiarilor care depun cereri pentru plata specifică pentru cultura de bumbac;

                           (i)

                           3 % din totalul beneficiarilor care trebuie să respecte practicile agricole benefice pentru climă și mediu;

                           (j)

                           3 % din totalul beneficiarilor care trebuie să respecte practicile în materie de înverzire și care utilizează schemele de certificare de mediu naționale sau regionale menționate la articolul 43 alineatul (3) litera (b) din Regulamentul (UE) nr. 1307/2013;

                           (k)

                           3 % din totalul beneficiarilor care depun cereri în cadrul măsurilor de dezvoltare rurală;

                           (l)

                           3 % din totalul colectivelor care depun o cerere colectivă;

                           (m)

                           3 % din totalul beneficiarilor care depun cereri în cadrul schemelor de ajutoare pentru animale și cuprind cel puțin 3 % dintre animale.

                     Eșantionul menționat la primul paragraf litera (i) cuprinde, în același timp, cel puțin 3 % din totalul beneficiarilor care dețin suprafețe acoperite cu pășuni permanente sensibile din punct de vedere ecologic în zone vizate de Directiva 92/43/CEE a Consiliului (17) sau de Directiva 2009/147/CE a Parlamentului European și a Consiliului (18) și alte suprafețe sensibile menționate la articolul 45 alineatul (1) din Regulamentul (UE) nr. 1307/2013.
               În ceea ce privește primul paragraf litera (k), în cazul măsurilor prevăzute la articolele 28 și 29 din Regulamentul (UE) nr. 1305/2013 al Parlamentului European și al Consiliului (19), rata controalelor de 3 % se atinge la nivelul măsurii individuale.

               (3)   Statele membre care, în conformitate cu articolul 36 din Regulamentul de punere în aplicare (UE) nr. 809/2014, au decis deja să reducă la 3 % ratele controalelor în cazul anumitor scheme pot reduce și mai mult, la 1 %, procentajele stabilite pentru schemele respective la alineatul (2) din prezentul articol.

               (4)   Rezultatele controalelor efectuate în conformitate cu alineatele (2) și (3) din prezentul articol nu sunt luate în calcul pentru anul de cerere următor în scopurile articolelor 35 și 36 din Regulamentul de punere în aplicare (UE) nr. 809/2014. Totuși, majorarea ratelor controalelor care ar fi trebuit să fie aplicată în anul de cerere 2020 în conformitate cu articolul 35 din regulamentul menționat se aplică printr-o majorare corespunzătoare în anul de cerere 2021.

               (5)   În scopul aplicării ratelor controalelor prevăzute la alineatul (2) primul paragraf literele (a), (e), (i) și (j), statele membre acordă prioritate altor suprafețe decât celor cu pășuni permanente și/sau culturi permanente.
               Suprafețele care, ca urmare a aplicării alineatelor (2) și (3), nu fac obiectul unor controale pentru anul de cerere 2020 sunt gestionate cu prioritate în anii următori în cadrul actualizării sistemului de identificare a parcelelor agricole.

               (6)   Articolul 33a din Regulamentul de punere în aplicare (UE) nr. 809/2014 nu se aplică în anul 2020.

            Articolul 5
            Prin derogare de la articolul 42 alineatul (1) din Regulamentul de punere în aplicare (UE) nr. 809/2014, dacă, din cauza măsurilor luate pentru combaterea pandemiei de COVID-19, statele membre nu sunt în măsură să efectueze controalele la fața locului referitoare la animale în conformitate cu dispoziția menționată, statele membre pot decide să efectueze respectivele controale pentru anul de cerere 2020 în orice moment al anului, cu condiția ca respectivele controale să permită verificarea îndeplinirii criteriilor de eligibilitate.

            Articolul 6
            Prin derogare de la articolul 48 alineatul (5) din Regulamentul de punere în aplicare (UE) nr. 809/2014, dacă, din cauza măsurilor luate pentru combaterea pandemiei de COVID-19, statele membre nu sunt în măsură să efectueze, înaintea acordării plăților finale, nicio vizită la locul de desfășurare a operațiunii pentru care se acordă sprijin sau la locul investiției, statele membre pot decide să înlocuiască vizitele respective, atât timp cât se aplică măsurile menționate, cu orice documente justificative relevante, inclusiv fotografiile cu etichetare geografică, pe care ar urma să le furnizeze beneficiarul.
            Dacă respectivele vizite nu pot fi înlocuite de examinarea documentelor justificative relevante, statele membre efectuează vizitele respective după efectuarea plății finale.

            Articolul 7
            Prin derogare de la articolul 50 alineatul (1) și de la articolul 60 alineatul (2) al treilea paragraf din Regulamentul de punere în aplicare (UE) nr. 809/2014, dacă, din cauza măsurilor luate pentru combaterea pandemiei de COVID-19, statele membre nu sunt în măsură să efectueze controalele la fața locului prevăzute în dispozițiile respective, se aplică următoarele reguli:

                        (a)

                        statele membre pot decide să înlocuiască controalele la fața locului cu orice documente justificative relevante, inclusiv fotografiile cu etichetare geografică, pe care ar urma să le furnizeze beneficiarul și care ar permite formularea, într-un mod considerat satisfăcător de către autoritatea competentă, a unor concluzii definitive privind realizarea operațiunii;

                        (b)

                        în anul calendaristic 2020, eșantionul de control pentru controalele la fața locului cuprinde cel puțin 3 % din cheltuielile menționate la articolul 46 din Regulamentul de punere în aplicare (UE) nr. 809/2014 și cofinanțate de Fondul european agricol pentru dezvoltare rurală (FEADR) care au fost declarate agenției de plăți și care nu vizează operațiuni în cazul cărora s-au solicitat numai plăți anticipate.

                  Rezultatele controalelor efectuate în conformitate cu primul paragraf litera (b) nu sunt luate în calcul pentru anul calendaristic următor în scopurile articolului 50 alineatul (5) din Regulamentul de punere în aplicare (UE) nr. 809/2014. Totuși, majorarea ratei controalelor care ar fi trebuit să fie aplicată în anul calendaristic 2020 în conformitate cu articolul 50 alineatul (5) din regulamentul menționat se aplică printr-o majorare corespunzătoare în anul calendaristic 2021.

            Articolul 8
            Prin derogare de la articolul 52 alineatul (2) din Regulamentul de punere în aplicare (UE) nr. 809/2014, dacă, din cauza măsurilor luate pentru combaterea pandemiei de COVID-19, statele membre nu sunt în măsură să efectueze controalele ex post prevăzute de dispoziția respectivă, în anul calendaristic 2020, eșantionul de control pentru controalele ex post vizează cel puțin 0,6 % din cheltuielile FEADR pentru operațiunile de investiții, pentru a se verifica îndeplinirea angajamentelor prevăzute la articolul 71 din Regulamentul (UE) nr. 1303/2013 al Parlamentului European și al Consiliului (20) sau detaliate în programul de dezvoltare rurală.

            Articolul 9
            Prin derogare de la articolul 68 alineatul (1) primul paragraf din Regulamentul de punere în aplicare (UE) nr. 809/2014, dacă, din cauza măsurilor luate pentru combaterea pandemiei de COVID-19, statele membre nu sunt în măsură să efectueze controalele la fața locului în conformitate cu dispoziția menționată, statele membre pot decide ca, pentru anul de cerere 2020, să efectueze controalele respective asupra a cel puțin 0,5 % din numărul total al beneficiarilor care sunt menționați la articolul 92 din Regulamentul (UE) nr. 1306/2013 și care sunt în sarcina autorității de control competente respective.
            Rezultatele controalelor efectuate în conformitate cu primul paragraf nu sunt luate în calcul pentru anul de cerere următor în scopurile articolului 68 alineatul (4) din Regulamentul de punere în aplicare (UE) nr. 809/2014. Totuși, majorarea ratelor controalelor care ar fi trebuit să fie aplicată în anul de cerere 2020 în conformitate cu articolul 68 alineatul (4) din regulamentul menționat se aplică printr-o majorare corespunzătoare în anul de cerere 2021.

            Articolul 10
            Dacă, din cauza normelor referitoare la izolare stabilite pentru combaterea pandemiei de COVID-19, un stat membru nu este în măsură să finalizeze anumite controale la fața locului prevăzute în Regulamentul de punere în aplicare (UE) nr. 809/2014 pentru anul de cerere 2019 aferente măsurilor din cadrul sistemului integrat de administrare și control sau pentru anul calendaristic 2019 în cazul măsurilor de dezvoltare rurală altele decât cele pe suprafață și pentru animale și nu poate obține dovezile alternative menționate la articolul 2, atunci rata controalelor la fața locului înregistrată în ziua intrării în vigoare a normelor relevante referitoare la izolare este considerată acceptabilă.

            Articolul 11

               (1)   Statele membre care utilizează derogările prevăzute la articolele 4, 5, 7, 8 și 9 și, în special, statele membre care schimbă calendarele controalelor sau reduc numărul controalelor stabilesc, în măsura posibilului, proceduri pentru utilizarea de dovezi alternative pentru a menține nivelul de asigurare adecvat în ceea ce privește legalitatea și regularitatea cheltuielilor și respectarea cerințelor și standardelor în materie de ecocondiționalitate.

               (2)   În cazul statelor membre care aplică articolele 2-9, declarația de gestiune de întocmit în conformitate cu articolul 7 alineatul (3) primul paragraf litera (b) din Regulamentul (UE) nr. 1306/2013 pentru exercițiile financiare 2020 și 2021 include o confirmare a faptului că a fost evitată efectuarea de plăți în exces către beneficiari și că a fost inițiată recuperarea sumelor plătite necuvenit, pe baza verificării tuturor informațiilor necesare.

         CAPITOLUL II

            DEROGĂRI DE LA MĂSURILE SPECIFICE ÎN FAVOAREA REGIUNILOR ULTRAPERIFERICE ALE UNIUNII ȘI ÎN FAVOAREA INSULELOR MICI DIN MAREA EGEE

            SECȚIUNEA 1

               Derogări de la Regulamentul de punere în aplicare (UE) nr. 180/2014

            Articolul 12

               (1)   Prin derogare de la articolul 16 alineatul (2) din Regulamentul de punere în aplicare (UE) nr. 180/2014, dacă, din cauza măsurilor luate pentru combaterea pandemiei de COVID-19, statele membre nu sunt în măsură să efectueze controalele fizice în regiunile ultraperiferice în conformitate cu normele stabilite de dispoziția respectivă, statele membre pot decide ca în anul 2020 să organizeze controale fizice în conformitate cu normele prevăzute în alineatul (2) din prezentul articol.

               (2)   Controalele fizice efectuate în regiunea ultraperiferică în cauză la importul, introducerea, exportul și expedierea produselor agricole implică un eșantion reprezentativ în proporție de cel puțin 3 % din licențele și certificatele prezentate în conformitate cu articolul 9 din Regulamentul de punere în aplicare (UE) nr. 180/2014.

               (3)   Prin derogare de la articolul 22 din Regulamentul de punere în aplicare (UE) nr. 180/2014, dacă, din cauza măsurilor luate pentru combaterea pandemiei de COVID-19, statele membre nu sunt în măsură să efectueze controalele la fața locului în regiunile ultraperiferice în conformitate cu normele stabilite la articolul menționat, statele membre pot decide ca în anul 2020 să organizeze controale la fața locului în conformitate cu normele prevăzute la alineatul (4) din prezentul articol.

               (4)   Pe baza unei analize a riscurilor efectuate în conformitate cu articolul 24 alineatul (1) din Regulamentul de punere în aplicare (UE) nr. 180/2014, autoritățile competente efectuează controale la fața locului pe un eșantion de cel puțin 3 % din cererile de ajutor. Eșantionul reprezintă, de asemenea, cel puțin 3 % din sumele care fac obiectul ajutoarelor pentru fiecare acțiune.

            SECȚIUNEA 2

               Derogări de la Regulamentul de punere în aplicare (UE) nr. 181/2014

            Articolul 13

               (1)   Prin derogare de la articolul 13 alineatul (2) din Regulamentul de punere în aplicare (UE) nr. 181/2014, dacă, din cauza măsurilor luate pentru combaterea pandemiei de COVID-19, Grecia nu este în măsură să efectueze controalele fizice în conformitate cu normele stabilite de dispoziția respectivă, Grecia poate decide ca în anul 2020 să organizeze controale fizice în conformitate cu normele prevăzute în alineatul (2) din prezentul articol.

               (2)   Controalele fizice efectuate în insulele mici din Marea Egee la introducerea produselor agricole implică un eșantion reprezentativ în proporție de cel puțin 3 % din certificatele prezentate în conformitate cu articolul 7 din Regulamentul de punere în aplicare (UE) nr. 181/2014.
               Controalele fizice efectuate în insulele mici din Marea Egee la exportul sau expedierea prevăzute în secțiunea 3 din Regulamentul de punere în aplicare (UE) nr. 181/2014 implică un eșantion reprezentativ în proporție de cel puțin 3 % din operațiuni, pe baza profilurilor de risc stabilite de Grecia.

               (3)   Prin derogare de la articolul 20 din Regulamentul de punere în aplicare (UE) nr. 181/2014, dacă, din cauza măsurilor luate pentru combaterea pandemiei de COVID-19, Grecia nu este în măsură să efectueze controalele la fața locului în conformitate cu normele stabilite la articolul respectiv, Grecia poate decide ca în anul 2020 să organizeze controale la fața locului în conformitate cu normele prevăzute în alineatul (4) din prezentul articol.

               (4)   Pe baza unei analize a riscurilor în conformitate cu articolul 22 alineatul (1) din Regulamentul de punere în aplicare (UE) nr. 181/2014, autoritățile competente efectuează controale la fața locului pe un eșantion, pentru fiecare acțiune, de cel puțin 3 % din cererile de ajutor. Eșantionul reprezintă, de asemenea, cel puțin 3 % din sumele care fac obiectul ajutoarelor pentru fiecare acțiune.

         CAPITOLUL III

            DEROGĂRI DE LA NORMELE DE PUNERE ÎN APLICARE A ORGANIZĂRII COMUNE A PIEȚELOR

            SECȚIUNEA 1

               Derogare de la Regulamentul de punere în aplicare (UE) 2017/892

            Articolul 14

               (1)   Prin derogare de la articolul 27 alineatul (2) din Regulamentul de punere în aplicare (UE) 2017/892:

                           (a)

                           în anul 2020, controalele la fața locului menționate la articolul 27 din regulamentul menționat vizează un eșantion care reprezintă cel puțin 10 % din totalul ajutoarelor solicitate pentru anul 2019;

                           (b)

                           regula conform căreia fiecare organizație de producători sau asociație de organizații de producători care implementează un program operațional trebuie vizitată cel puțin o dată la 3 ani nu se aplică în ceea ce privește controalele la fața locului efectuate în anul 2020.

               (2)   Prin derogare de la articolul 27 alineatul (7) din Regulamentul de punere în aplicare (UE) 2017/892, în cazul controalelor la fața locului efectuate în 2020, nu se aplică regula potrivit căreia acțiunile privind exploatațiile individuale ale membrilor organizațiilor de producători cuprinse în eșantionul menționat la articolul 27 alineatul (2) din regulamentul menționat fac obiectul cel puțin al unei vizite la locul realizării acțiunii pentru verificarea realizării ei.

               (3)   Prin derogare de la articolul 29 alineatul (2) din Regulamentul de punere în aplicare (UE) 2017/892, în anul 2020, în cazul tuturor produselor retrase, indiferent de destinația prevăzută a acestora, statele membre pot controla un procentaj mai redus decât cel prevăzut în dispoziția respectivă, cu condiția ca procentajul să nu fie mai mic de 10 % din cantitățile în cauză în cursul anului de comercializare, în cazul unei anumite organizații de producători. Controlul se poate efectua la sediul organizației de producători sau la sediile destinatarilor produselor. În cazul în care controalele evidențiază nereguli, statele membre efectuează controale suplimentare.

               (4)   Prin derogare de la articolul 30 alineatul (3) din Regulamentul de punere în aplicare (UE) 2017/892, în anul 2020, fiecare control include un eșantion care reprezintă cel puțin 3 % din cantitățile retrase de organizația de producători în cursul anului de comercializare 2019.

            SECȚIUNEA 2

               Derogări de la Regulamentul de punere în aplicare (UE) 2016/1150

            Articolul 15

               (1)   Prin derogare de la articolul 32 alineatul (1) și articolul 42 alineatul (3) din Regulamentul de punere în aplicare (UE) 2016/1150, în cursul exercițiului financiar 2019-2020, dacă criza provocată de pandemia de COVID-19 nu permite statelor membre să efectueze controale la fața locului în conformitate cu dispozițiile menționate, controalele respective pot fi înlocuite cu alte tipuri de controale, care urmează a fi instituite de statele membre, utilizându-se, de exemplu, fotografii datate, rapoarte datate bazate pe supravegherea cu ajutorul dronelor, controale administrative sau videoconferințe cu beneficiarii, astfel încât să se garanteze respectarea normelor referitoare la programele de sprijin în sectorul vitivinicol.

               (2)   Prin derogare de la articolul 43 alineatul (3) din Regulamentul de punere în aplicare (UE) 2016/1150, în exercițiul financiar 2019-2020, dacă criza provocată de pandemia de COVID-19 nu permite statelor membre să efectueze controale la fața locului în conformitate cu dispoziția menționată, controalele respective privind operațiunile de recoltare înainte de coacere se efectuează până la 15 septembrie 2020.

            SECȚIUNEA 3

               Derogări de la Regulamentul de punere în aplicare (UE) 2018/274

            Articolul 16

               (1)   Prin derogare de la articolul 27 alineatul (3) din Regulamentul de punere în aplicare (UE) 2018/274, dacă, în perioada de recoltare a strugurilor din anul 2020, criza provocată de pandemia de COVID-19 nu permite statelor membre să colecteze și să prelucreze suficienți struguri proaspeți pentru a constitui numărul de eșantioane prevăzut în partea II a anexei III la regulamentul menționat, statele membre pot aplica o derogare de la respectivul număr de eșantioane.

               (2)   Prin derogare de la articolul 31 alineatul (2) litera (b) din Regulamentul de punere în aplicare (UE) 2018/274, dacă criza provocată de pandemia de COVID-19 nu permite statelor membre să efectueze controale la fața locului în 2020 în conformitate cu dispoziția menționată, statele membre efectuează astfel de controale care vizează cel puțin 3 % din numărul total al producătorilor vitivinicoli identificați în registrul plantațiilor viticole.

               (3)   Prin derogare de la articolul 31 alineatul (2) litera (c) din Regulamentul de punere în aplicare (UE) 2018/274, în 2020 statele membre pot suspenda temporar controalele sistematice la fața locului efectuate pentru suprafețele cultivate cu viță-de-vie care nu sunt incluse în dosarul producătorului vitivinicol, dacă criza provocată de pandemia de COVID-19 nu permite statelor membre efectuarea controalelor respective.

            SECȚIUNEA 4

               Derogare de la Regulamentul de punere în aplicare (UE) 2017/39

            Articolul 17
            Prin derogare de la articolul 10 alineatul (2) primul paragraf din Regulamentul de punere în aplicare (UE) 2017/39, în ceea ce privește anul școlar 2018/2019, statele membre pot continua efectuarea controalelor la fața locului până la 15 octombrie 2020.

            SECȚIUNEA 5

               Derogări de la Regulamentul de punere în aplicare (UE) 2015/1368

            Articolul 18
            Prin derogare de la articolul 8 alineatul (3) din Regulamentul de punere în aplicare (UE) 2015/1368, în cursul anului apicol 2020, statele membre pot decide să devieze de la pragul de 5 % referitor la controalele la fața locului asupra solicitanților de ajutor din cadrul programelor apicole, cu condiția să înlocuiască controalele la fața locului planificate cu controale alternative, solicitând fotografii, purtând conversații video sau prin orice altă modalitate pe care se poate baza verificarea punerii corecte în aplicare a măsurilor incluse în programul apicol.

            SECȚIUNEA 6

               Derogări de la Regulamentul de punere în aplicare (UE) 2016/1240

            Articolul 19

               (1)   Prin derogare de la articolul 60 alineatele (1) și (2) din Regulamentul de punere în aplicare (UE) 2016/1240, dacă, din cauza măsurilor luate pentru combaterea pandemiei de COVID-19, agenția de plăți nu este în măsură să efectueze la timp controalele la fața locului și fizice menționate la articolul 60 alineatele (1) și (2) din regulamentul menționat, în ceea ce privește produsele depozitate în temeiul Regulamentului de punere în aplicare (UE) 2019/1882, statul membru în cauză poate decide să prelungească perioada de efectuare a controalelor cu până la 30 de zile după încetarea măsurilor respective sau să înlocuiască întru totul controalele la fața locului din perioada aplicării măsurilor respective cu dovezi relevante, utilizând inclusiv fotografii cu etichetare geografică sau alte dovezi în format electronic.

               (2)   Prin derogare de la articolul 60 alineatul (5) din Regulamentul de punere în aplicare (UE) 2016/1240, dacă, din cauza măsurilor luate pentru combaterea pandemiei de COVID-19, agenția de plăți nu este în măsură să verifice la fața locului prezența și integritatea sigiliilor, în ceea ce privește produsele depozitate în temeiul Regulamentului de punere în aplicare (UE) 2019/1882, statul membru în cauză poate decide să înlocuiască întru totul verificarea la fața locului din perioada aplicării măsurilor respective cu dovezi relevante, utilizând inclusiv fotografii cu etichetare geografică sau alte dovezi în format electronic.

         CAPITOLUL IV

            DISPOZIȚIE FINALĂ

            Articolul 20
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 aprilie 2020.

                  Pentru Comisie

                  Președintele

               Ursula VON DER LEYEN

            (1)  JO L 347, 20.12.2013, p. 549.

            (2)  JO L 78, 20.3.2013, p. 23.

            (3)  JO L 78, 20.3.2013, p. 41.

            (4)  Regulamentul de punere în aplicare (UE) nr. 809/2014 al Comisiei din 17 iulie 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control, măsurile de dezvoltare rurală și ecocondiționalitatea (JO L 227, 31.7.2014, p. 69).

            (5)  Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).

            (6)  Regulamentul de punere în aplicare (UE) nr. 180/2014 al Comisiei din 20 februarie 2014 de stabilire a normelor de aplicare a Regulamentului (UE) nr. 228/2013 al Parlamentului European și al Consiliului privind măsurile specifice din domeniul agriculturii în favoarea regiunilor ultraperiferice ale Uniunii (JO L 63, 4.3.2014, p. 13).

            (7)  Regulamentul de punere în aplicare (UE) nr. 181/2014 al Comisiei din 20 februarie 2014 de stabilire a normelor de aplicare a Regulamentului (UE) nr. 229/2013 al Parlamentului European și al Consiliului privind măsurile specifice din domeniul agriculturii în favoarea insulelor mici din Marea Egee (JO L 63, 4.3.2014, p. 53).

            (8)  Regulamentul de punere în aplicare (UE) 2017/892 al Comisiei din 13 martie 2017 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește sectorul fructelor și legumelor și sectorul fructelor și legumelor prelucrate (JO L 138, 25.5.2017, p. 57).

            (9)  Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).

            (10)  Regulamentul de punere în aplicare (UE) 2016/1150 al Comisiei din 15 aprilie 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește programele naționale de sprijin în sectorul vitivinicol (JO L 190, 15.7.2016, p. 23).

            (11)  Regulamentul de punere în aplicare (UE) 2018/274 al Comisiei din 11 decembrie 2017 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește sistemul de autorizații pentru plantările de viță-de-vie, certificarea, registrul de intrări și de ieșiri, declarațiile obligatorii și notificările, de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește controalele relevante și de abrogare a Regulamentului de punere în aplicare (UE) 2015/561 al Comisiei (JO L 58, 28.2.2018, p. 60).

            (12)  Regulamentul delegat (UE) 2018/273 al Comisiei din 11 decembrie 2017 de completare a Regulamentului (UE) nr. 1308/2013 al Parlamentului European și al Consiliului în ceea ce privește sistemul de autorizații pentru plantările de viță-de-vie, registrul plantațiilor viticole, documentele însoțitoare și certificarea, registrul de intrări și de ieșiri, declarațiile obligatorii, notificările și publicarea informațiilor notificate, de completare a Regulamentului (UE) nr. 1306/2013 al Parlamentului European și al Consiliului în ceea ce privește controalele și sancțiunile relevante, de modificare a Regulamentelor (CE) nr. 555/2008, (CE) nr. 606/2009 și (CE) nr. 607/2009 ale Comisiei și de abrogare a Regulamentului (CE) nr. 436/2009 al Comisiei și a Regulamentului delegat (UE) 2015/560 al Comisiei (JO L 58, 28.2.2018, p. 1).

            (13)  Regulamentul de punere în aplicare (UE) 2017/39 al Comisiei din 3 noiembrie 2016 privind normele de aplicare a Regulamentului (UE) nr. 1308/2013 al Parlamentului European și al Consiliului în ceea ce privește ajutoarele din partea Uniunii pentru furnizarea de fructe și legume, de banane și de lapte în instituțiile de învățământ (JO L 5, 10.1.2017, p. 1).

            (14)  Regulamentul de punere în aplicare (UE) 2015/1368 al Comisiei din 6 august 2015 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește ajutoarele din sectorul apicol (JO L 211, 8.8.2015, p. 9).

            (15)  Regulamentul de punere în aplicare (UE) 2019/1882 al Comisiei din 8 noiembrie 2019 de deschidere a procedurii de licitație pentru cuantumul ajutorului pentru depozitarea privată a uleiului de măsline (JO L 290, 11.11.2019, p. 12).

            (16)  Regulamentul de punere în aplicare (UE) 2016/1240 al Comisiei din 18 mai 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește intervenția publică și ajutorul pentru depozitarea privată (JO L 206, 30.7.2016, p. 71).

            (17)  Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (JO L 206, 22.7.1992, p. 7).

            (18)  Directiva 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice (JO L 20, 26.1.2010, p. 7).

            (19)  Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului (JO L 347, 20.12.2013, p. 487).

            (20)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).


title: Regulamentul de punere în aplicare (UE) 2020/724 al Comisiei din 15 mai 2020 privind clasificarea anumitor mărfuri în Nomenclatura combinată

text:
                  2.6.2020

                  RO

                  Jurnalul Oficial al Uniunii Europene

                  L 170/9

         REGULAMENTUL DE PUNERE ÎN APLICARE (UE) 2020/724 AL COMISIEI
         din 15 mai 2020
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:

                     (1)

                     Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                     (2)

                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

                     (3)

                     În temeiul acestor reguli generale, mărfurile descrise în coloana 1 a tabelului din anexă trebuie clasificate la codul NC indicat în coloana 2, pe baza motivelor care figurează în coloana 3 a tabelului menționat.

                     (4)

                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă trebuie să fie de trei luni.

                     (5)

                     Măsurile prevăzute de prezentul regulament sunt conforme cu avizul Comitetului Codului vamal,

               ADOPTĂ PREZENTUL REGULAMENT:

            Articolul 1
            Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a tabelului menționat.

            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Prezentul regulament este obligatoriu în toate elementele sale și se aplică direct în toate statele membre.

            Adoptat la Bruxelles, 15 mai 2020.

                  Pentru Comisie,

                  Pentru Președinte,

               Philip KERMODE

                  Director general interimar

                  Direcția Generală Impozitare și Uniune Vamală

            (1)  JO L 269, 10.10.2013, p. 1.

            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).

            ANEXĂ

                        Descrierea mărfurilor

                        Clasificare
                        (Cod NC)

                        Motive

                        (1)

                        (2)

                        (3)

                        Un articol sub forma unei sfere goale făcute din fire, benzi sau forme similare de la poziția 5404 sau 5405, cu o mică deschidere rotundă, în jurul căreia se află o lamelă de plastic moale care permite plasarea sferei, de exemplu, pe cabluri cu luminițe electrice (așa-numite „luminițe de sărbători”).
                        Articolul există în culori și mărimi diferite și este importat ca atare. El este conceput pentru a fi folosit ca decorațiune, singur sau împreună, de exemplu, cu luminițe de sărbători.
                        A se vedea imaginea  (*1).

                        5609 00 00

                        Clasificarea se stabilește pe baza regulii generale 1 de interpretare a Nomenclaturii combinate, a notelor 7 litera (f) și 8 litera (a) la secțiunea XI, precum și pe baza textului codului NC 5609 00 00 .
                        Clasificarea articolului la codul NC 9405 99 00  ca parte (abajur) a unei lămpi electrice, nedenumite și necuprinse în altă parte, este exclusă, deoarece articolul nu este identificabil prin forma sa sau prin caracteristicile sale ca o parte concepută exclusiv sau în principal pentru utilizarea împreună cu o lampă electrică (a se vedea, de asemenea, Notele explicative la Sistemul armonizat aferente capitolului 94, Părți). Articolul este conceput pentru a fi utilizat cu luminițe diverse sau cu alte articole decorative ori pentru a fi pur și simplu folosit singur ca decorațiune interioară.
                        Prin urmare, articolul trebuie clasificat, în funcție de materialul constitutiv, la codul NC 5609 00 00 , ca articole din fire, benzi sau forme similare de la poziția 5404 sau 5405, sfori, funii sau frânghii, nedenumite și necuprinse în altă parte.

               (*1)  Imaginea are caracter pur informativ.


title: Regulamentul de punere în aplicare (UE) 2020/725 al Comisiei din 26 mai 2020 privind clasificarea anumitor mărfuri în Nomenclatura combinată

text:
                  2.6.2020

                  RO

                  Jurnalul Oficial al Uniunii Europene

                  L 170/12

         REGULAMENTUL DE PUNERE ÎN APLICARE (UE) 2020/725 AL COMISIEI
         din 26 mai 2020
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:

                     (1)

                     Pentru a se asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                     (2)

                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.

                     (3)

                     În temeiul acestor reguli generale, mărfurile descrise în coloana 1 a tabelului din anexă trebuie clasificate la codul NC indicat în coloana 2, pe baza motivelor care figurează în coloana 3 a tabelului menționat.

                     (4)

                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă trebuie să fie de trei luni.

                     (5)

                     Comitetul Codului vamal nu a emis un aviz în termenul stabilit de președintele său,

               ADOPTĂ PREZENTUL REGULAMENT:

            Articolul 1
            Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a tabelului menționat.

            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 mai 2020.

                  Pentru Comisie,

                  Pentru Președinte,

               Philip KERMODE

                  Director general interimar

                  Direcția Generală Impozitare și UniuneVamală

            (1)  JO L 269, 10.10.2013, p. 1.

            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).

            ANEXĂ

                        Descrierea mărfurilor

                        Clasificare (Cod NC)

                        Motive

                        (1)

                        (2)

                        (3)

                        Un produs compus din următoarele ingrediente (% din greutate):
                        hidrocarburi (predominant parafinice și naftenice) 94,4
                        acetat de n-butil 5,6
                        Produsul este prezentat pentru a fi utilizat ca solvent organic compus pentru dizolvarea vopselelor, lacurilor și masticurilor.
                        Produsul este prezentat în butoaie de 210 litri, în recipiente de 1 000  de litri sau în vrac.

                        3814 00 90

                        Clasificarea se stabilește pe baza regulilor generale 1 și 6 de interpretare a Nomenclaturii combinate și pe baza textului codurilor NC 3814 00  și 3814 00 90 .
                        Clasificarea la poziția 2710 este exclusă, deoarece solvenții și diluanții organici compuși sunt specificați sau incluși în altă parte [a se vedea, de asemenea, notele explicative la Nomenclatura combinată aferente subpozițiilor 2710 12 11  -2710 19 99 , punctul II. 3, litera (h).].
                        Poziția 3814 cuprinde solvenți și diluanți organici compoziți care conțin în greutate peste 70 % ulei din petrol (a se vedea, de asemenea, nota explicativă la Sistemul armonizat aferentă poziției 3814, primul paragraf).
                        Textul de la poziția 3814 este mai specific decât textul de la poziția 2710, deoarece cuprinde nu numai compoziția, ci și utilizarea produsului (a se vedea, de asemenea, avizul de clasificare în Sistemul armonizat 3814.00/3).
                        Prin urmare, produsul trebuie clasificat la codul NC 3814 00 90  ca alt solvent organic compus.


title: Regulamentul de punere în aplicare (UE) 2020/734 al Comisiei din 27 mai 2020 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Rheinisches Apfelkraut” (IGP)]

text:
                  3.6.2020

                  RO

                  Jurnalul Oficial al Uniunii Europene

                  L 172/1

         REGULAMENTUL DE PUNERE ÎN APLICARE (UE) 2020/734 AL COMISIEI
         din 27 mai 2020
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Rheinisches Apfelkraut” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Germaniei de aprobare a unei modificări a caietului de sarcini al indicației geografice protejate „Rheinisches Apfelkraut”, înregistrate în temeiul Regulamentului de punere în aplicare (UE) nr. 1378/2011 al Comisiei (2).

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (3), în conformitate cu articolul 50 alineatul (2) litera (a) din regulamentul respectiv.

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Rheinisches Apfelkraut” (IGP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 27 mai 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  Regulamentul de punere în aplicare (UE) nr. 1378/2011 al Comisiei din 20 decembrie 2011 de înregistrare a unei denumiri în Registrul denumirilor de origine protejate și al indicațiilor geografice protejate [Rheinisches Apfelkraut (IGP)] (JO L 343, 23.12.2011, p. 18).

            (3)  JO C 431, 23.12.2019, p. 13.


title: Regulamentul de punere în aplicare (UE) 2020/730 al Consiliului din 3 iunie 2020 privind punerea în aplicare a Regulamentului (UE) 2017/1509 privind măsuri restrictive împotriva Republicii Populare Democrate Coreene

text:
                  3.6.2020

                  RO

                  Jurnalul Oficial al Uniunii Europene

                  LI 172/1

         REGULAMENTUL DE PUNERE ÎN APLICARE (UE) 2020/730 AL CONSILIULUI
         din 3 iunie 2020
         privind punerea în aplicare a Regulamentului (UE) 2017/1509 privind măsuri restrictive împotriva Republicii Populare Democrate Coreene
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/1509 al Consiliului din 30 august 2017 privind măsuri restrictive împotriva Republicii Populare Democrate Coreene și de abrogare a Regulamentului (CE) nr. 329/2007 (1), în special articolul 47 alineatul (5),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 30 august 2017, Consiliul a adoptat Regulamentul (UE) 2017/1509.

                     (2)

                     La 11 mai 2020, Comitetul Consiliului de Securitate al Organizației Națiunilor Unite (CSONU) instituit în temeiul Rezoluției 1718 (2006) a CSONU a actualizat informațiile referitoare la o entitate care face obiectul măsurilor restrictive.

                     (3)

                     Prin urmare, anexa XIII la Regulamentul (UE) 2017/1509 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa XIII la Regulamentul (UE) 2017/1509 se modifică în conformitate cu anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 3 iunie 2020.

                  Pentru Consiliu

                  Președintele

               G. GRLIĆ RADMAN

            (1)  JO L 224, 31.8.2017, p. 1.

            ANEXĂ
            În Regulamentul (UE) 2017/1509, rubrica 75 din partea (b) („Persoane juridice, entități și organisme”) a anexei XIII se înlocuiește cu următorul text:

                           „75.

                           YUK TUNG ENERGY PTE LTD

                           80 Raffles Place, #17-22 UOB Plaza, Singapore, 048624, Singapore

                           30.3.2018

                           Administratorul de navă și directorul comercial al YUK TUNG, care a efectuat transferuri de produs petrolier rafinat de la navă la navă.”